CELEX: 62011TN0036
Language: mt
Date: 2011-01-24 00:00:00
Title: Kawża T-36/11: Rikors ippreżentat fl- 24 ta’ Jannar 2011 — Japan Airlines vs Il-Kummissjoni

12.3.2011   
            
            
               MT
            
            
               Il-Ġurnal Uffiċjali tal-Unjoni Ewropea
            
            
               C 80/25
            
         Rikors ippreżentat fl-24 ta’ Jannar 2011 — Japan Airlines vs Il-Kummissjoni
   (Kawża T-36/11)
   2011/C 80/50
   Lingwa tal-kawża: l-Ingliż
   
      Partijiet
   
   
      Rikorrenti: Japan Airlines International Co., Ltd. (rappreżentanti: J.-F. Bellis u K. Van Hove, avukati, u R. Burton, Solicitor)
   
      Konvenuta: Il-Kummissjoni Ewropea
   
      Talbiet tar-rikorrenti
   
   
               —
            
            
               tannulla d-Deċiżjoni tal-Kummissjoni tad-9 ta’ Novembru 2010;
            
         
               —
            
            
               b’mod alternattiv, fl-eżerċizzju tal-ġurisdizzjoni sħiħa tagħha, tnaqqas il-multa imposta fuq ir-rikorrenti u AL u Japan Airlines Corporation; u
            
         
               —
            
            
               tikkundanna lill-Kummissjoni għall-ispejjeż.
            
         
      Motivi u argumenti prinċipali
   
   Rikors għall-annullament tad-Deċiżjoni tal-Kummissjoni C(2010) 7694 finali, tad-9 ta’ Novembru 2010, fil-Każ COMP/39.258 — ġarr ta’ merkanzija bl-ajru. Dik id-deċiżjoni tistabbilixxi li r-rikorrenti, flimkien ma’ Japan Airlines Corporation (JAC) (li ġiet assorbita mir-rikorrenti u li ma baqgħetx teżisti), kisru l-Artikolu 101 TFUE u l-Artikolu 53 ŻEE billi kkoordinaw ma’ operaturi oħra fl-industrija tal-ġarr, l-aġir fil-qasam tal-prezz għal servizzi ta’ ġarr ta’ merkanzija bl-ajru fir-rigward (i) tas-supplimenti marbuta mal-karburant, (ii) tas-supplimenti marbuta mas-sigurtà, u (iii) tan-nuqqas ta’ ħlas ta’ kummissjonijiet fuq supplimenti.
   Insostenn tar-rikors, ir-rikorrenti tinvoka tmien motivi.
   
               (1)
            
            
               L-ewwel motiv jallega li d-deċiżjoni tikser l-Artikolu 101 TFUE u l-Artikolu 53 ŻEE sa fejn din tiddefinixxi li l-portata tal-ksur li ġie deċiż li r-rikorrenti pparteċipat fih kien tinkludi rotot li r-rikorrenti ma kinitx twettaq u li ma kellhiex dritt legali li twettaq.
            
         
               (2)
            
            
               It-tieni motiv jallega li d-deċiżjoni tikser l-Artikolu 10 TFUE u l-Artikolu 53 ŻEE meta tiddikjara ġurisdizzjoni fuq servizzi ta’ ġarr ta’ merkanzija bl-ajru lura lejn il-post tat-tluq fuq rotot bejn iż-ŻEE u pajjiżi terzi sa fejn tali servizzi jinbiegħu lil konsumaturi li jinsabu barra miż-ŻEE.
            
         
               (3)
            
            
               Il-tielet motiv jallega li d-deċiżjoni tikser il-prinċipji ta’ nondiskriminazzjoni u ta’ proporzjonalità billi tapplika gradi ta’ prova differenti fil-konfront ta’ operaturi differenti fl-industrija tal-ġarr.
            
         
               (4)
            
            
               Ir-raba’ motiv jallega li d-deċiżjoni tikser il-Linji Gwida dwar il-Multi tal-2006 u l-prinċipju ta’ proporzjonalità billi fil-valur rilevanti ta’ bejgħ użat bħala l-bażi għall-kalkolu tal-multa tinkludi dħul idderivat minn elementi tal-prezz għal servizzi ta’ ġarr ta’ merkanzija bl-ajru li ma humiex relatati mal-ksur.
            
         
               (5)
            
            
               Il-ħames motiv jallega li d-deċiżjoni tikser il-Linji Gwida dwar il-Multi tal-2006 u l-prinċipju tal-aspettattivi leġittimi billi fil-valur rilevanti ta’ bejgħ użat bħala l-bażi għall-kalkolu tal-multa tinkludi dħul idderivat minn servizzi ta’ ġarr ta’ merkanzija bl-ajru lura lejn il-post tat-tluq fuq rotot bejn iż-ŻEE u pajjiżi terzi.
            
         
               (6)
            
            
               Is-sitt motiv jallega li d-deċiżjoni tikser il-prinċipju ta’ proporzjonalità billi tillimita t-tnaqqis tal-multa mogħti lir-rikorrenti skont il-qafas regolatorju għal 15 %.
            
         
               (7)
            
            
               Is-seba’ motiv jallega li d-deċiżjoni tikser il-prinċipji ta’ nondiskriminazzjoni billi tonqos milli tagħti lir-rikorrenti tnaqqis ta’ 10 % mill-multa abbażi tal-involviment limitat fil-ksur meta tali tnaqqis ingħata lil persuni indirizzati oħra tad-deċiżjoni li jinsabu f’pożizzjoni oġġettivament simili għal dik tar-rikorrenti.
            
         
               (8)
            
            
               It-tmien motiv jallega li d-deċiżjoni tikser il-prinċipju ta’ proporzjonalità billi tonqos li tieħu kont taċ-ċirkustanzi speċifiċi tal-każ.